25 לוביסטים של חברות מסחריות מקבלים חניה חינם בתוך משכן הכנסת - בעוד שנציגים של ארגונים אזרחיים משלמים מכיסם לחניון. בהמשך לחשיפת "שקוף", היועצת המשפטית של הכנסת השיבה לפניית "לובי 99" בנושא והסבירה שהפרמטר הקובע הוא 10 שנות ותק - אך לא הצליחה למצוא בארכיון מדוע נקבע כך
לפני חודשיים חשפנו ב"שקוף" את רשימת 25 הלוביסטים המסחריים שזכו לקבל אישור כניסה קבוע לרכבם למשכן הכנסת, כשלמעשה מדובר במשאב ציבורי המצוי במחסור, שהוענק להם חינם ועל פי פרמטר של ותק (10 שנות פעילות ומעלה). הערכתנו את שווי ההטבה עומד על 210,000 שקל בשנה, סכום של שכירת מקום חנייה באזור הכנסת. לאור החשיפה פנו "לובי 99" למנכ"ל הכנסת בדרישה לחלוקת המשאב הציבורי היקר, באופן שוויוני ובצורה שקופה.  במכתב תשובה מהיועצת המשפטית לכנסת, עו"ד שגית אפיק, עולה כי הקריטריון שמעניק את ההטבה הנכספת הוא ותק של 10 שנים בעבודת השדלנות. "הכללים לפיהם ניתנים היתרי כניסה עם רכב לכנסת נקבעו בפעם האחרונה בכנסת בשנת 2006-7", כתבה במכתב, וכיוונה לתקופת כהונת יו"ר הכנסת לשעבר דליה איציק, כיום לוביסטית-ביתית של רמי לוי בימנו.  "אשר לשדלנים, כידוע לכן נקבע כי היתר הכניסה עם רכב לכנסת יינתן לשדלן רק לאחר פעילות של 10 שנים, לפחות. ניסינו לדלות מהארכיון את הסיבה לכך, אך ללא הצלחה", מודה עו"ד אפיק. הרמז האחרון בדבריה מצביע על כך שחלוקת החניה על פי ותק של לוביסטים הנשכרים על ידי בעלי אינטרסים לא בהכרח מתיישבת עם ההיגיון, בלשון המעטה. כמוהם ישנם גם פעילים חברתיים עם ותק דומה שלא זכאים לחניה חינם. כאן המקום להדגיש, שבניגוד לאישור כניסה קבוע לאדם, שניתן אולי לטעון שיש היגיון במתן אישור כזה ללוביסטים שמגיעים באופן יומיומי שנים רבות לכנסת – הרי שהענקת אישור כניסה לרכב איננה מקלה טכנית על איש ומהווה צופר וסמל סטטוס. "אני מניחה שהרציונליים לקביעת פרק זמן זה הם מספר מקומות החניה המוגבל שקיים בכנסת בשילוב הרצון להבטיח שרק שדלן שמגיע לפעילות ארוכת טווח הוא כזה שמוצדק לתת לו אישור כניסה עם רכב", כותבת עו"ד אפיק. תשובתה מציינת את העובדה שמדובר במספר מוגבל של מקומות חנייה, אך מתעלמת מהנמקת צורך הענקתן ללוביסטים מסחריים, שפעמים רבות מייצגים אינטרסים של בעלי הון ופוגעים באינטרס הציבורי הרחב.  חרף חוסר ההיגיון, היועצת המשפטית מסיימת את תשובתה בכך שהיא עומדת מאחורי הנוהל הקיים. "לאור האמור ומעבר לכך שכבר קיימות אמות מידה למתן היתר כניסה עם רכב לכנסת, שעיקריהן הובאו לעיל בתמצית, אני סבורה כי הן מאוזנות ומציבות רף גבוה יחסית, אך מוצדק בנסיבות העניין, ביחס לשדלנים".  מלובי 99 נמסר בתגובה כי "הנגישות אל מקבלי ההחלטות צריכה להיות שוויונית. צר לנו שבמקרה זה, המשאבים הציבוריים מחולקים באופן שנותן יתרון לנציגיהם של בעלי ההון וקבוצת האינטרס החזקות במשק, על פני הציבור המבוזר". תשובת היועצת המשפטית לכנסת פותחת פתח לאפשרות של עתירה נגד חלוקת אישורי חנייה קבועים ללוביסטים. חוסר היכולת של גורם ציבורי לנמק לעומק הקצאת משאב ציבורי, עשויה לגרור עתירה שתחייב אותו לאחת משתיים – או להמציא הצדקה משפטית חזקה לפרמטר ההקצאה הנוכחי, או לשנות אותו כך שייתר את העתירה והטענות המרכזיות העומדות מאחוריה.  